KOMMISSIONENS FORORDNING (EF) Nr. 1132/98 af 29. maj 1998 om forlængelse af gyldighedsperioden for visse eksportlicenser for mel af blød hvede

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 9 og 13, og

ud fra følgende betragtninger:

Siden den 1. februar 1998 er der udstedt eksportlicenser for store mængder mel af blød hvede med forudfastsættelse af restitution; gyldighedsperioden for et flertal af licenserne udløber den 30. juni 1998; hvis udførslen ikke er gennemført inden denne dato, inddrages sikkerheden; forfinansiering pr. 30. juni 1998 er det eneste mulige alternativ for at undgå inddragelse af sikkerheden; forfinansiering hører til de rettigheder, der er forbundet med eksportlicenserne;

de i forhold til de senere høstår større interventionslagre af forskellige kornarter og større overførselslagre på det frie marked, der må forventes pr. 30. juni 1998, skaber et underskud i lagerkapaciteten i visse områder; det vil derfor være vanskeligt eller umuligt at gennemføre forfinansieringen i praksis;

den ovenfor beskrevne situation forhindrer, at forfinansieringsordningen kan anvendes; der er derfor risiko for, at endnu flere mængder hvede vil blive tilbudt til intervention foruden de store mængder korn, der allerede er tilbudt til intervention ved høstårets slutning;

der bør derfor vedtages bestemmelser, som giver de erhvervsdrivende mulighed for at udnytte deres licenser fuldt ud;

den planlagte ordning, der ikke må medføre forskelsbehandling, skal sikre en ensartet behandling af de erhvervsdrivende i alle medlemsstater, som vælger ikke at gøre brug af forfinansieringen pr. 30. juni 1998; dette mål kan nås ved at forlænge gyldighedsperioden for eksportlicenser for mel; efter anmodning herom bør licensernes gyldighedsperiode derfor som en ekstraordinær foranstaltning forlænges med halvanden måned;

for at denne foranstaltning kan anvendes fuldt ud bør det sikres, at den forudfastsatte restitution ikke justeres med prisdifferencen mellem to høstår; bestemmelserne i artikel 12 i Kommissionens forordning (EF) nr. 1162/95 (3), senest ændret ved forordning (EF) nr. 444/98 (4), vedrørende prisdifferencen bør derfor fraviges;

for at undgå enhver uberettiget fordel eller en eventuel idømmelse af bøder bør det fastsættes, at den erhvervsdrivende i sin ansøgning bekræfter værdien af restitutionen for den pågældende mængde pr. 30. juni 1998, og at værdien forbliver uændret til den 15. august 1998; eventuelle negative korrektionsbeløb for juli og august 1998 til de siden den 1. februar 1998 forudfastsatte restitutioner bør derfor annulleres; under disse omstændigheder er det heller ikke berettiget at yde det månedlige tillæg for august; den erhvervsdrivende skal derfor give afkald på dette tillæg;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Efter ansøgning herom forlænges gyldighedsperioden for de eksportlicenser for mel af blød hvede med forudfastsættelse af eksportrestitution, der er blevet udstedt siden den 1. februar 1998, til den 15. august 1998.

Efter ansøgning herom annulleres de negative korrektionsbeløb for juli og august 1998 og det justeringsbeløb for prisdifferencen, der er fastsat i artikel 12, stk. 3, i forordning (EF) nr. 1162/95, for de eksportlicenser for mel, som er blevet udstedt siden den 1. februar 1998.

Ansøgningerne tages kun i betragtning, hvis de indgives senest fem arbejdsdage efter offentliggørelsen af denne forordning i De Europæiske Fællesskabers Tidende, og hvis de erhvervsdrivende giver afkald på det månedlige tillæg til restitutionen for august 1998.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. maj 1998.

På Kommissionens vegne

Franz FISCHLER

Medlem af Kommissionen

(1) EFT L 181 af 1. 7. 1992, s. 21.

(2) EFT L 126 af 24. 5. 1996, s. 37.

(3) EFT L 117 af 24. 5. 1995, s. 2.

(4) EFT L 56 af 26. 2. 1998, s. 12.